Glenn Thodé

Glenn Albert Edward Thodé (☆ 1 di november 1965 na Boneiro) tabata e prome gezaghebber di Boneiro como municipio special di Hulanda. Desde 2008 te dia 10 di oktober 2010, fecha cu Antias Hulandes a keda disolvi, el a fungi como e ultimo gezaghebber di teritorio insular di Boneiro. Actualmente Thodé ta miembro di Colegio di supervision financiero di Boneiro, Sint Eustatius y Saba.

 Bida 
Thodé a nace na Boneiro como e yiu mayo di e famia di cuater yiu di Eddy Thodé y Hendrika Snijder. Na edad hoben e ta muda cu su mayornan pa Aruba unda e ta lanta y na aña 1985 ta obtene su diploma VWO na Colegio Arubano.

Na cuminsamento di su carera, di 1992 te 1998, Thodé tabata activo como instructor di software y administrado di sistema. Despues di su estudio di ley na Universidad di Aruba (UA) el ta pasa pa un carera den mundo academico, den cual e tabata vincula na UA y Universidad di Groningen, entre otro como docente, colaborado científico (principal) y rector interino. Na 2006 el a doctora den ley penal na Universidad di Groningen.

Thodé tabata gezaghebber di Boneiro di 2008 pa 2012, fungiendo como e ultimo gezaghebber di teritorio Insular di Boneiro bao di Antias Hulandes te 10 di oktober 2010 y continuando como e prome gezaghebber di Boneiro como municipio special di Hulanda te dia prome di januari 2012. El a regresa Aruba, unda e tabata rector di Universidad di Aruba di 2012 pa 2021.

Thodé a yega di ocupa varios funcion di dirigente na Bonaire y Aruba. Entre otro e tabata presidente di Hunta di Supervision di Fundacion Fondo di Pensioen General di Aruba (APFA), presidente di e Comision di Guia di Evaluacion di e Leynan di Consenso di Reino di Husticia y  miembro di e Comision di Evaluacion di Structura Estatal di Hulanda Caribense (Comision Spies). Mas recien el a fungi como miembro di directiva di Fundacion Scholengemeenschap Bonaire, presidente di Fundacion Nature Trust y for di 2017 te 2021 como presidente di Conseho Electoral di Aruba. Desde 2014 e ta presidi e Comision di Supervision di Proteccion di Dato Personal di e islanan BES. Ademas e ta asesora e Grupo di Dialogo tocante Sklavitud den Reino Hulandes, un colegio di conseho institui pa minister Kajsa Ollongren na 2020. 

Na 2020 Conseho di Ministro di Reino ta nombra Thodé como miembro di Colegio di supervision financiero (Cft), postula p’e entidadnan publico Boneiro, Sint Eustatius y Saba entrante dia prome di juli, tumando over di Herbert Domacassé. Na 2023 e ta wordo nombra presidente di e comision encarga pa investiga e social minimo na Hulanda Caribense (Sociaal Minimum Caribisch Nederland) y previamente tabata presidente di e Comishon Trato Igual ku a duna conseho pa ku introduccion di medidanan legal contra diskriminacion na Boneiro, Saba en St. Eustatius.

 Publicacion 
 Milieu en Ruimtelijke ordening in Aruba (1995)
 Een stelsel van strafvorderlijke waarborgen: een studie over rechtsbescherming en dwangmiddelen in de wetboeken van strafvordering van de Nederlandse Antillen en Aruba (disertacion, Universidat di Groningen 2006)

Category:Boneiru
Category:Hende
Category:Politiko